ড. কামাল হোসেন, ডা. বদরুদ্দোজা চৌধুরী দেশের দুই প্রবীণ রাজনীতিবিদ। তাদের কাছে মানুষের অনেক আশা-ভরসা। তারা সজ্জন, শিক্ষিত মানুষ হিসেবে পরিচিত। একজনের আইনে অগাধ পাণ্ডিত্য। আরেকজন চিকিত্সাশাস্ত্রে বিরাট অভিজ্ঞতার অধিকারী। একজন পেয়েছেন বঙ্গবন্ধু শেখ মুজিবুর রহমানের স্নেহ-সান্নিধ্য। আরেকজন রাজনীতির পাদপ্রদীপের নিচে এসেছেন জিয়াউর রহমানের হাত ধরে। দুইজনকে ঠিক এক মেরুর লোক বলা যাবে না। একজন বঙ্গবন্ধু ভক্ত। আরেকজন জিয়ার। রাজনৈতিক চিন্তা-অবস্থানের দিক থেকেও দুইজনের মতপার্থক্য প্রবল হওয়ারই কথা। কিন্তু এই দুই নেতা সম্প্রতি দেশের রাজনীতিতে আলোচনার ঝড় তুলেছেন। তারা একটি বৃহত্তর ঐক্য তত্পরতা শুরু করেছেন। ২২ সেপ্টেম্বর মহানগর নাট্যমঞ্চে একটি সমাবেশের মধ্য দিয়ে এই ঐক্য চেষ্টার যাত্রা শুরু হয়েছে। বিএনপির মহাসচিবসহ কয়েকজন নেতা ওই সমাবেশে উপস্থিত থেকে এবং এই ঐক্য চেষ্টায় যুক্ত থাকার অঙ্গীকার করে এর গুরুত্ব বাড়িয়ে দিয়েছেন। সৌখিন ও বিলাসী রাজনৈতিক বিশ্লেষকরা বিষয়টির প্রতি যতটা আগ্রহ দেখাচ্ছেন, বাস্তবে সরকারবিরোধী এই ঐক্য কতটা ফলদায়ক হবে সেটা নিয়ে সংশয় প্রকাশের সুযোগ রয়েছে।